|  |
| --- |
| **Ex. 12:1-28**  **“Jesus Christus is ons Paaslam.”**  *Andries Burger, GK Pinetown, 02 April 2021 (Goeie Vrydag)* |

*Sing: Ps. 118:1,7(C); Ps. 116:1,5,10(T); “Die liefde van Jesus is wonderbaar!”; Lied 383:1,2,3; Lied 396:1,2,3,4;* *“Vrede”*

Met Goeie Vrydag dink ons spesifiek aan Jesus Christus se kruisiging,

Sy lyding onder God se woede en straf op ons sonde wat Hy vrywillig in liefde en genade op Homself geneem het –

en natuurlik die allerwonderlikste verlossing wat dit bewerk het vir elkeen wat van harte in Christus glo.

Die heel eerste wat ons daarvan lees is wanneer God in Gen. 3:15 die slang en duiwel se straf aankondig – naamlik dat daar Een uit Eva se nageslag sal kom wat die duiwel se kop sal vermorsel, máár wat in die proses gewond sou word.

Uit God se opdrag, en Abraham se gehoorsaamheid om vir Isak te gaan offer (Gen. 22) kan ons ŉ paar dinge vaagweg sien – ŉ Vader wat sy seun offer, ŉ seun wat homself laat offer, God wat self die offerdier gee.

Maar die duidelikste beginplek om nogal baie duidelik te verstaan wat uiteindelik op Golgota gebeur het, is die instelling van die pasga of die paasfees sakrament in Ex. 12.

Jesus koppel sy kruisdood direk aan die pasga as die vervulling daarvan en Hy stel die Nagmaal in as ŉ as voortsetting daarvan in die nuwe verbond van sy bloed.

Kom ons kyk nou na die pasga om ons te help in die verstaan van Jesus se kruisdood en die verlossing daaruit vir ons wat in Hom glo. **<< Lees Ex. 12: 1-30, 41-51 >>**

Met een finale doodshou sou God die Farao en die Egiptenaars se moed breek en daarmee finaal sy volk se bevryding uit hulle slawerny bewerk.

Hy breek Farao se wil met ŉ nag van ongekende smart.

Kan jy jou dit indink? Elke gesin in die hele land se oudste kind sou sterf. Party van hulle was dalk al oud en afgeleef, party was pa’s en ma’s van hulle eie kinders, ander was nog jong kinders in die huis – baie nog maar babas.

God sou deur die land gaan en elke oudste sou sterf – selfs van die diere!

Daar was slegs één uitkom kans – die wat God se belofte glo en daarom presies doen wat Hy sê – hulle sou verlos word van daardie onheil.

Hulle moes ŉ skaap of bok lammetjie uitsoek wat een jaar oud is en geen gebrek het nie en

dan moes hulle dit slag en die bloed aan die deurkosyn smeer van die huis waarbinne hulle daardie nag sou wees.

Hulle moes aangetrek wees vir die reis – belt aan, skoene aan, stapstok in die hand – want voor dagbreek nog sou hulle al vertrek; verlos uit Egipte se onderdrukkende slawerny...

Hulle moes die lammetjie heel braai, sonder om enige van die beentjies te breek,

en dan moes hulle dit eet saam met bitter kruie en ongesuurde brood.

Hulle moes die lammetjie heeltemal opeet en as daar iets oorgebly het moes hulle dit verbrand,

en vir sewe dae moes hulle aanhou om ongesuurde brood te eet.

Dink net vir ŉ bietjie daaroor...

Kan bloed aan ŉ deurkosyn keer dat iemand in ŉ huis doodgaan?

Nee, ons moenie vir een oomblik dink dit was die bloed self wat hulle kindertjies gered het nie.

Dit was God wat hulle gered het, dit is Hy wat besluit het om die huise oor te slaan waar daar bloed aan die deurposte was.

Die onskuldige lam se bloed het wel die verlossing bewerk omdat dit ŉ teken was daarvan dat hulle in daardie huis in God geglo het, en daarom gehoorsaam was om sy opdrag na te kom.

En vir baie lank was dit wat die pasga was.

ŉ Jaarlikse feesmaal van ŉ eenjarige lam sonder gebrek wat voorberei is sonder om van die bene te breek, gebraai is en opgeëet is saam met bitter kruie en ongesuurde brood.

In die tradisie het die simboliek spesifieke betekenis gekry –

die bitter kruie het hulle laat dink aan die bitter swaarkry van hulle slawerny in Egipte voor hulle verlossing;

die ongesuurde brood was vir hulle ŉ herinnering om die boosheid van sonde uit hulle lewe te hou soos hulle die suurdeeg uit die brood moes hou.

die onskuldige paaslam wat moes seterf sodat sy bloed verlossing sou bewerk vir elke oudste van God se volk wat Ho gelgo en gehoorsaam het;

Die pasga moes hulle te laat onthou hoe God hulle uit Egipte verlos en bevry het.

Dit was ŉ fees wat net vir hulle betekenis gehad het, dit het hulle onderskei van alle ander volke –

dit was soos ŉ merk op hulle hande en op hulle voorkop, lees ons in Ex. 13:9.

Maar dit beteken soveel meer!

God laat ŉ dieper betekenis van die lam deurskemer in Jes. 53 waar hy profeteer van

die “dienaar” wat soos ŉ lam wat na die slagplek gelei word sonder om te kla,

die “dienaar” wat ons lyding op Hom neem

om deurboor te word vir ons oortredings,

om verbrysel te word vir ons sondes,

wat die straf wat vrede met God bring op Hom sou neem

om vir ons vrede te bring.

En al duideliker lees ons die profetiese woorde van Johannes die Doper in Joh. 1:29 as hy na Jesus kyk en uitroep, *“Dáár is die Lam van God wat die sonde van die wêreld wegneem!”*

Dit laat ons meer sien in die pasga as wat Israel ooit kon sien.

As iemand dalk nog sou wonder wat Johannes daarmee bedoel – luister hoe die Heilige Gees dit duidelik maak

deur Petrus wat in 1 Pet. 1:19 skryf dat ons wat glo, *losgekoop is van ons sonde straf met die kosbare bloed van Christus, die Lam wat vlekloos sonder liggaamsgebrek is*.”;

en deur Paulus wat in 1 Kor. 5:7 skryf dat “*Ons paaslam geslag is, dit is Christus*.”

Wanneer ons met die helder lig van die Nuwe Testament terugkyk na die pasga daar in die vêr skemerte van die Ou Testament, dan sien ons dat dit vir eeue lank ŉ sigbare profesie was wat die blye evangelie van Christus verkondig het.

(Besef jy die genade wat ons het om dit soveel beter te kan verstaan as wat hulle destyds ooit sou kon?)

Dat Jesus as onskuldige, sonder die gebrek van sonde,

sy lewe in stilswye sou gee om met sy bloed verlossing te bewerk vir elkeen wat in Hom glo –

netsoos daardie eenjarige lam sonder fisiese gebrek moes sterf sodat die bloed verlossing kon bewerk vir elkeen wat geglo het en die bloed as teken aan die deurkosyne gesmeer het.

Maar soveel meer...

Die bloed van die onskuldige lammetjie het slegs tydelike verlossing bewerk sodat die oudstes nie daardie nag sou sterf nie –

maar Jesus se bloed reinig ons van ons sonde en bewerk vir ons ŉ ewige verlossing van God se verskriklike straf op ons sonde

sodat ons met Hom versoen vir ewig in sy heerlike teenwoordigheid lewe.

Maar ons moet nie die waarskuwing miskyk nie, die wat destyds nie deel van God se volk was en selfs enigeen van hulle wat nie geglo het nie, het nie ŉ lam se bloed aan die kosyne gesmeer nie.

En toe God in die nag deur Egipte gegaan het, het die oudstes in daardie huise gesterf weens hulle ongeloof.

So is dit ook met die verlossing deur Jesus Christus –

dit is in volkome genade beskikbaar vir die hele wêreld,

maar vir die wat kies om nie in Christus glo nie –

vir hulle is daar geen verlossing van God se toorn op hulle sonde nie.

Sonder die verlossing deur ons paaslam, Jesus Christus, sal hulle vir ewig weg van God ly onder sy woede en straf op hulle sonde.

Luister na die hartverskeurende smart daardie nag in Egipte –

sal dit jou nie oorhaal om die ewige geween en gekners van tande in die buitenste duisternis weg van God af te vermy nie?

Jesus sê self dat elkeen wat in Hom glo, nie verlore sal gaan nie, maar die ewige lewe sal hê (Joh. 3:16).

Noudat ons weet dat Jesus Christus ons paaslam is, soos Paulus dit stel, nou kan mens verstaan waarom ons nie meer die pasga vier nie.

Ons slag nie meer ŉ een jaar lammetjie nie want die Lam van God is een keer finaal en volledig vir ons geslag – daar aan die kruis op Golgota.

En die aand voordat Hy gekruisig is, het Jesus self ŉ ander teken, die Nagmaal, ingestel terwyl hulle die laaste pasga saam gevier het.

Die ooreenkomste met die pasga is duidelik, en tog is die Nagmaal heeltemal nuut en anders.

In die Nagmaal dink ons ook aan die Lam wat gekruisig is – sy liggaam wat geskeur is en wat ons eet as die ware brood van die ewige lewe.

In die Nagmaal dink ons ook aan die Lam se bloed wat vir ons vergiet is as ŉ volkome reiniging van al ons sondes.

Soos die pasga is die Nagmaal ook ŉ maaltyd fees wat ons laat terugdink aan die verlossing wat God uit genade geskenk het aan elkeen wat dit in hartlike geloof aangryp –

nie net die verlossing van ons oudstes se tydelike dood nie, maar aan ons ewige heerlike hemelse verlossing van God se ewige verskriklike helse doodstraf.

Daar is nog twee waarskuwings, nee twee wat ons moet raaksien.

Die eerste - Soos die pasga slegs bedoel was vir God se volk en waar ŉ vreemdeling nie welkom was nie, so is die Nagmaal ook slegs bedoel vir ware gelowiges.

Dis waarom Paulus in 1 Kor. 11 waarsku dat ons nie op ŉ onwaardige manier moet deelneem aan die Nagmaal nie.

Hy bedoel daarmee dat ons ondersoek sal instel oor hoe ons lewe en seker sal maak dat ons ons sonde sal erken vir die hartseer wat dit is –

amper soos die bitter kruie van die pasga hulle destyd herinner het aan die slawerny voor hulle bevryding.

Hy bedoel ook dat ons na die verlossing van Christus ŉ nuwe lewe van heiligheid en gehoorsaamheid sal lewe sonder die heerskappy van sonde – soos die ongesuurde brode vir Israel van ouds moes herinner.

Paulus skryf dit presies so in 1 Kor. 5:7-8, “7*Ons paaslam is immers geslag: dit is Christus. 8Laat ons dan feesvier, nie met die ou suurdeeg of met die suurdeeg van onsedelikheid en ander sonde nie, maar met die ongesuurde brood van reinheid en waarheid.*

Die tweede - Maar hoor ook mooi hoe die volk gewaarsku is in Num. 9:13 dat die wat sonder rede wegbly van die pasga af van die volk afgesny moet word.

Dink bietjie mooi –

Hoe kan ŉ gelowige wegbly van Nagmaal af?

Hoe kan ŉ gelowige sonder rede wegbly van ŉ fees wat ons verlossing gedenk en waar ons op ŉ baie spesiale manier in intieme geestelike eenheid met Christus self en mekaar het?

Hoe kan ŉ gelowige wegbly van die Nagmaal wat Jesus ingestel het met die opdrag dat ons dit “dikwels” moet vier totdat Hy weer kom?

As jy sommer so sonder rede wegbly en dit pla jou nie eens nie – vra dan vir jouself of jy regtig nog deel is van God se liggaam?

Laat ek saamvat –

die kruisiging van die Christus was vir almal ŉ groot verrassing – dit is so anders as wat ons dit sou verwag.

Maar dit was nog altyd God se plan – as ons nou terugkyk dan kan ons dit so duidelik sien.

Reg in die begin al het sy belofte van Een wat die slang se kop sal vermorsel ingehou dat Hy aan die hakskeen gebyt sou word.

In dan die onmisbare voortekens in die pasga.

Dit was maar beloftes en tekens van wat werklik sou gebeur.

Jesus Christus, die seun van God wat Homself gee as ons Paaslam,

om na ŉ lewe van volmaakte gehoorsaamheid totaal onskuldig te sterf

vir ons wat Hom aangryp in geloof.

As God se offer lam het Hy ons sonde op Hom geneem

sodat Hy ons kon verlos van God se straf

sodat ons nou in Christus se geregtigheid kinders van God kan wees.

Ken jy die vreugde van hierdie verlossing wat Hy aan die kruis gedoen het?

Jesus wil hê dat ons die volle omvang hiervan sal onthou en daarvoor het Hy die pasga verander in die Nagmaal om die volle betekenis sigbaar te maak –

dat dit oor Hom gaan en

ons verlossing wat Hy bewerk het

deur sy gebreekte liggaam en sy bloed wat ons reinig van al ons sondes.

sodat ons in Hom met God versoen is om ewig in sy heerlikheid te deel.

Deel van die pasga voorskrifte was dat een van die kinders moes vra wat dit alles beteken, en dat hulle pa hulle dan moes vertel. Kom ons antwoord daardie vraag aan mekaar en aan elkeen wat wil hoor deur Lied 383 saam te sing.

Lied 383 v. 1, 2, 3

1.

Die Heiland sterf; die dag word duister

waar Hy vir sonde ly

só sonder eer en sonder luister

wyl die soldate stry.

Sy gees beveel Hy aan sy Vader.

Hy spreek geen kruiswoord meer.

En uit sy wond kom bloed en water

asof die dood regeer!

3.

Hy wat vir al ons skuld deurboor is,

het hier geen stryd ontsien -

Hom, wat in al sy angs verhoor is,

kan ons vrymoedig dien!

Hy's by die Vader, hoog verhewe,

volmaak in heerlikheid,

maar deur sy Gees is Hy ons lewe

vir tyd en ewigheid.

2.

Hy sterf vir ons, so diep verlore,

vir ons stort Hy sy bloed.

So word ons nou, uit God gebore,

hernu in ons gemoed.

Laat ons Hom dan nou dankbaar nader

wat só uit liefde ly;

deur Hom het ons in God 'n Vader

wat ewig Vader bly.

Amen